**Odluka o donošenju kurikuluma za međupredmetnu temu Održivi razvoj za osnovne i srednje škole u Republici Hrvatskoj**

**MINISTARSTVO ZNANOSTI I OBRAZOVANJA**

**152**

Na temelju članka 27. stavka 9. Zakona o odgoju i obrazovanju u osnovnoj i srednjoj školi (»Narodne novine«, broj: 87/08, 86/09, 92/10, 105/10 – ispravak, 90/11, 16/12, 86/12, 94/13, 152/14, 7/17 i 68/18) ministrica znanosti i obrazovanja donosi

**ODLUKU**

**O DONOŠENJU KURIKULUMA ZA MEĐUPREDMETNU TEMU ODRŽIVI RAZVOJ ZA OSNOVNE I SREDNJE ŠKOLE U
REPUBLICI HRVATSKOJ**

I.

Ovom Odlukom donosi se kurikulum za međupredmetnu temu Održivi razvoj za osnovne i srednje škole u Republici Hrvatskoj.

II.

Sastavni dio ove Odluke je kurikulum međupredmetne teme Održivi razvoj.

III.

Ova Odluka stupa na snagu osmoga dana od dana objave u »Narodnim novinama«, a primjenjuje se od školske godine 2019./2020.

Klasa: 602-01/19-01/00026
Urbroj: 533-06-19-0019
Zagreb, 14. siječnja 2019.

Ministrica
**prof. dr. sc. Blaženka Divjak,**v. r.

**KURIKULUM MEĐUPREDMETNE TEME ODRŽIVI RAZVOJ ZA OSNOVNE I SREDNJE ŠKOLE**

A. SVRHA I OPIS MEĐUPREDMETNE TEME

Međupredmetna tema Održivi razvoj obuhvaća sve tri dimenzije održivosti – okolišnu, društvenu i ekonomsku te njihovu međuovisnost. Priprema učenike za prikladno djelovanje u društvu radi postizanja osobne i opće dobrobiti.

Sve je veći broj znanstvenih dokaza o snažnome utjecaju ljudske populacije na prirodne sustave te o povećanju ekonomske nejednakosti pa mnogi ljudi više ne mogu odlučivati o svojoj sudbini. Stoga je nužno da čovjek svoje djelovanje uskladi s mogućnostima prirodnih sustava, odnosno da usvaja načela održivoga razvoja. U tome smislu obrazovanje ima odgovornost pridonijeti stvaranju društva temeljenoga na održivosti.

Međupredmetna tema Održivi razvoj pruža učeniku spoznaje o potrebama suvremenog doba na globalnoj i lokalnoj razini te spoznaje o raznolikosti prirode, nužnosti održivog upravljanja prirodnim dobrima, granici opterećenja, ljudskim potencijalima, osobnim i zajedničkim odgovornostima i pravima. Podržava razvoj generičkih vještina kao što su praktičnost, poduzetnost, inovativnost, kritičko mišljenje, sposobnost prilagodbe promjenama i sposobnost rješavanja problema.

Primjenom se praktičnoga rada učenike potiče na ponašanja kao što su odgovorno korištenje prirodnih dobara i energije, korištenje lokalno proizvedene hrane, racionalno postupanje s otpadom, uporaba iskorištenih materijala, aktivan rad i suradnja u zajednici.

Međupredmetna tema Održivi razvoj svojim posebnim doprinosima snažno podupire razvoj svih vrijednosti: znanje o funkcioniranju i o složenosti prirodnih sustava te znanje o posljedicama ljudskih aktivnosti, solidarnost prema drugim ljudima, odgovornost prema okolišu te vlastitom i tuđem zdravlju kao i odgovornost prema cjelokupnome životnom okružju i prema budućim generacijama. Nadalje, ova međupredmetna tema pridonosi razvoju osobnoga identiteta, prepoznavanju i poštivanju nacionalne prirodne i kulturne baštine uz istodobno uvažavanje različitosti i drukčijih načina razmišljanja i življenja. Bitno mjesto unutar međupredmetne teme Održivi razvoj imaju i vrijednosti integriteta i poduzetnosti, odnosno slobodno i otvoreno izražavanje mišljenja i djelovanje u skladu s načelima održivosti.

Učenje i poučavanje međupredmetne teme Održivi razvoj nastoji podići svijest i produbiti razumijevanje o svim pitanjima koja se odnose na održivost, pomaže učeniku kritički razmotriti moguća rješenja i načine djelovanja usmjerene na održivost, uskladiti s tim ponašanje u svakodnevnome životu u školi te njegovati vještine i osobine koje pridonose razvoju pravednoga društva. Učenje i poučavanje međupredmetne teme Održivi razvoj osposobljava učenike za samostalno i odgovorno odlučivanje o pitanjima važnima za njih same i za društvo u cjelini.

Međupredmetna tema Održivi razvoj prožima cjelokupni rad škole i prepoznatljiva je u kurikulumu škole. Ostvaruje se na obaveznim i izbornim predmetima, satu razrednika, integriranoj nastavi, u sklopu projekata, izvanučioničkoj nastavi, terenskoj nastavi i izvannastavnim aktivnostima te je povezana s ostalim međupredmetnim temama i područjima kurikuluma.

B. ODGOJNO-OBRAZOVNI CILJEVI UČENJA I POUČAVANJA

Odgojno-obrazovni ciljevi učenja i poučavanja međupredmetne teme Održivi razvoj jesu:

1. stjecanje znanja o raznolikosti prirode i razumijevanje složenih odnosa između ljudi i okoliša, razvijanje kritičkoga mišljenja te osobne i društvene odgovornosti nužne za održivost.

2. promišljanje i stjecanje spoznaja o uzrocima i posljedicama ljudskoga utjecaja na prirodu koje pridonose razvoju svih oblika mišljenja, osobito kreativnoga razmišljanja i rješavanja problema.

3. razvijanje solidarnosti i empatije prema ljudima, odgovornosti prema svim živim bićima i okolišu te motivacije za djelovanje na dobrobit okoliša i svih ljudi.

4. aktivno djelovanje u školi i zajednici s ciljem prepoznavanja potreba, osmišljavanja primjerenih i inovativnih rješenja i konkretnoga doprinosa zajednici.

5. poticanje razmišljanja orijentiranoga prema budućnosti i razvijanje osobne odgovornosti prema budućim generacijama, što je preduvjet za stvaranje društva temeljenoga na održivome razvoju.

C. DOMENE U ORGANIZACIJI KURIKULUMA MEĐUPREDMETNE TEME ODRŽIVI RAZVOJ

Domene su oblikovane na takvoj razini općenitosti koja omogućuje obuhvaćanje temeljnih područja međupredmetne teme Održivi razvoj. Nastojala se izbjeći podjela uobičajena u diskursu održivoga razvoja (okoliš, društvo, ekonomija) jer taj prevladani koncept više nije u stanju ispuniti ulogu osiguranja kvalitetnoga života u okvirima nosivih kapaciteta ekosustava. Potrebe 21. stoljeća traže od nas da održivi razvoj osim kao teorijsku podlogu ostvarimo i kao praktičan i primjenjiv alat za život koji je slojevit, ali i usmjeren na konkretne probleme. Ovakav pristup doveo je do određivanja triju domena: Povezanost, Djelovanje i Dobrobit, koje djeluju kao integrirana cjelina. Zajedno one ispunjavaju ulogu temeljnih koncepata za uspješno i primjenjivo učenje i poučavanje o održivome razvoju u 21. stoljeću. Pritom Povezanost obuhvaća temeljna načela održivosti i međuovisnosti u ekosustavima, Djelovanje obuhvaća potrebu aktivnoga širenja i primjene prikladnih znanja i vještina za održivo življenje, a Dobrobit obuhvaća odgovornosti i prava u ostvarivanju željenoga cilja: dobrobiti za sve ljude, okoliš i buduće generacije.

Povezanost odgovara na pitanje *što?,*Djelovanje na pitanje *kako?,*a Dobrobit na pitanje *zašto?*

Spoznaja i učenje o povezanosti svega u mreži života na našem planetu pomaže nam da nađemo primjereno djelovanje usmjereno na rješavanje problema, što dovodi do mogućnosti ostvarivanja opće dobrobiti.

*1. Povezanost*

Povezanost zauzima središnje mjesto održivoga razvoja jer bez znanja o mreži života u ekosustavima i njihovoj međusobnoj povezanosti u ljudskim zajednicama nije moguće djelovati održivo. Potrebno je izgrađivati svijest o povezanosti jer je ona temelj shvaćanja važnosti svjetskih ekosustava i prirodnih resursa za ostvarivanje najboljega u ljudskim potencijalima i za osiguranje dobre kvalitete života. Iznimno je važno prepoznati kako se načela ekosustava temeljena na povezanosti i ravnoteži mogu primijeniti na djelovanje našega društva i civilizacije.

Povezanost nas uči razmišljati na više razina. Uči nas ravnoteži između potrebe za očuvanjem naših osobnih, regionalnih ili nacionalnih identiteta i poštivanja tuđih. Ostvaruje globalni pogled na održivi razvoj i usklađuje ga s djelovanjem na lokalnoj razini. Svijest o međusobnoj povezanosti svega na našem planetu omogućuje nam poimanje nužnosti pravedne raspodjele i održivoga korištenja prirodnih resursa kako bismo ostali unutar granica opterećenja i iskorištavanja svjetskih ekosustava za naše potrebe.

*2. Djelovanje*

Održivi razvoj ne postoji bez aktivnoga odnosa prema samome sebi i svijetu koji nas okružuje. Aktivan odnos treba pomoći u izgradnji samopouzdanja i samopoštovanja jer je samo takva osoba sposobna djelovati u svijetu prema održivim i pravednim načelima. Glavni je cilj osnažiti pojedinca znanjem i vještinama, pouzdanjem i empatijom, kako bi bio sposoban reagirati i aktivno djelovati u stalno promjenjivom svijetu. Odgoj i obrazovanje za održivi razvoj razvija praktične vještine za ostvarivanje kvalitetne promjene i rješavanje problema s kojima se suočava naš svijet. Suvremeni događaji u svijetu obrazovnom sustavu postavljaju nove ciljeve koji su posebno usmjereni na razvoj kritičkoga mišljenja i preispitivanje načina funkcioniranja današnjih društava. Potrebno nam je učenje i poučavanje koje podržava inicijativu i poduzetnost nudeći primjenjive i ostvarive, inovativne i kreativne modele održivoga razvoja. Djelovanje za održivi razvoj treba biti prikladno i utemeljeno na shvaćanju odgovornosti i prava koje imamo u odnosu na solidarno i brižno gospodarenje prirodnim resursima.

*3. Dobrobit*

Znanja i osviještenost o složenim odnosima i povezanostima u ekosustavima i ljudskim zajednicama te potreba za prikladnim djelovanjem pri korištenju prirodnih resursa najvećem broju ljudi osiguravaju dobrobit i zadovoljstvo kvalitetom života. Težnja da svaki čovjek na planetu ima pravo na kvalitetan život, cilj je svake smislene i odgovorne aktivnosti. Održivi se razvoj u ovome kontekstu shvaća kao proces osiguranja i povećanja dobrobiti ljudi u okvirima kapaciteta ekosustava. Potrebno je izgraditi poticajnu okolinu za postizanje dobrobiti na osobnoj razini, ali viši je cilj postizanje dobrobiti na razini zajednice i društva. Usmjerenost na cjelinu pomaže osigurati mjerljive rezultate koji su veći od pukoga zbroja pojedinačnih djelovanja. Izgradnja kapaciteta i osnaživanje za širenje dobrobiti u društvu unutar obrazovnoga procesa nalazi svoju primjenu u poučavanju o naprednim i novim ekonomskim razvojnim modelima. Ekonomija koja širi dobrobit prihvaća poredak stvari prema kojemu dobit dolazi nakon osiguranja ravnoteže i kvalitete ekosustava, odnosno nakon zadovoljenja potrebe ljudi za zdravim, sigurnim i ispunjenim životom.



*Slika 1.*Domene u organizaciji kurikuluma međupredmetne teme Održivi razvoj

D. ODGOJNO-OBRAZOVNA OČEKIVANJA PO ODGOJNO-OBRAZOVNIM CIKLUSIMA I DOMENAMA MEĐUPREDMETNE TEME ODRŽIVI RAZVOJ

Odgojno-obrazovna očekivanja se u kurikulumu međupredmetne teme definiraju za svako organizacijsko područje na razini ciklusa. Odgojno-obrazovna očekivanja imaju cilj poticanje stvaralaštva i društvene odgovornosti te razvoj kritičkog i kreativnog mišljenja u rješavanju problema. Razrađuju se kroz pripadajuća:

• znanja

• vještine

• stavove.

Preporuka za ostvarivanje odgojno-obrazovnih očekivanja iskazuje se za svako pojedino odgojno-obrazovno očekivanje.

Ključni sadržaji su kratki opisi onoga što je nužno i važno učiti i poučavati. Neki su sadržaji označeni kao obvezni, neki kao preporučeni. Preporučene sadržaje učitelji i nastavnici mogu birati na temelju vlastite procjene primjerenosti i relevantnosti za ostvarivanje odgojno-obrazovnih očekivanja u specifičnome školskom i razrednom okružju. Ključni se sadržaji određuju za pojedino organizacijsko područje na razini pojedinog ciklusa.

U tablicama su sva odgojno-obrazovna očekivanja označena slijedećim oznakama:

a) prvom oznakom, troslovnom kraticom međupredmetne teme (odr – Održivi razvoj)

b) drugom oznakom, velikim tiskanim slovima A,B i C označena su organizacijska područja, tzv. domene (A – Povezanost, B – Djelovanje, C – Dobrobit)

c) trećom oznakom, rednim brojevima od 1 do 5 označeni su ciklusi

d) četvrtom oznakom, također rednim brojevima, označena su sva odgojno-obrazovnog očekivanja po redu unutar domene i ciklusa.

|  |  |  |  |  |  |
| --- | --- | --- | --- | --- | --- |
| domena | 1. ciklus | 2. ciklus | 3. ciklus | 4. ciklus | 5. ciklus |
| POVEZANOST | odr A.1.1. Prepoznaje svoje mjesto i povezanost s drugima u zajednici. | odr A.2.1. Razlikuje pozitivne i negativne utjecaje čovjeka na prirodu i okoliš. | odr A.3.1. Objašnjava osnovne sastavnice prirodne raznolikosti. | odr A.4.1. Razlikuje osobni od kolektivnih identiteta te ima osjećaj pripadnosti čovječanstvu | odr A.5.1. Kritički promišlja o povezanosti vlastitoga načina života s utjecajem na okoliš i ljude. |
| odr A.1.2. Opisuje raznolikost u prirodi i razlike među ljudima. | odr A.2.2. Uočava da u prirodi postoji međudjelovanje i međuovisnost. | odr A.3.2. Analizira načela i vrijednosti ekosustava. | odr A.4.2. Objašnjava važnost uspostavljanja prirodne ravnoteže. | odr A.5.2. Analizira načela održive proizvodnje i potrošnje. |
| odr A.1.3. Uočava povezanost između prirode i zdravoga života. | odr A.2.3. Razmatra utjecaj korištenja različitih izvora energije na okoliš i ljude. | odr A.3.3. Razmatra uzroke ugroženosti prirode. | odr A.4.3. Procjenjuje kako stanje ekosustava utječe na kvalitetu života. | odr A.5.3. Analizira odnose moći na različitim razinama upravljanja i objašnjava njihov utjecaj na održivi razvoj. |
|  |  | odr A.3.4. Objašnjava povezanost ekonomskih aktivnosti sa stanjem u okolišu i društvu. | odr A.4.4. Prikuplja, analizira i vrednuje podatke o utjecaju gospodarstva, državne politike i svakodnevne potrošnje građana na održivi razvoj. |  |
| DJELOVANJE | odr B.1.1. Prepoznaje važnost dobronamjernoga djelovanja prema ljudima i prirodi. | odr B.2.1. Objašnjava da djelovanje ima posljedice i rezultate. | odr B.3.1. Prosuđuje kako različiti oblici djelovanja utječu na održivi razvoj. | odr B.4.1. Djeluje u skladu s načelima održivoga razvoja s ciljem zaštite prirode i okoliša. | odr B.5.1.Kritički promišlja o utjecaju našega djelovanja na Zemlju i čovječanstvo. |
| odr B.2.1. Sudjeluje u aktivnostima škole na zaštiti okoliša i u suradnji škole sa zajednicom. | odr B.2.2.Prepoznaje primjere održivoga razvoja i njihovo djelovanje na lokalnu zajednicu. | odr B.3.2. Sudjeluje u aktivnostima koje promiču održivi razvoj u školi, lokalnoj zajednici i šire. | odr B.4.2. Djeluje u skladu s načelima održivoga razvoja s ciljem promoviranja socijalne pravde. | odr B.5.2. Osmišljava i koristi se inovativnim i kreativnim oblicima djelovanja s ciljem održivosti. |
|  | odr B.2.3.Opisuje kako pojedinac djeluje na zaštitu prirodnih resursa. |  |  | odr B.5.3. Sudjeluje u aktivnostima u školi i izvan škole za opće dobro. |
| DOBROBIT | odr C.1.1. Identificira primjere dobroga odnosa prema prirodi. | odr C.2.1. Solidaran je i empatičan u odnosu prema ljudima i drugim živim bićima. | odr C.3.1.Može objasniti kako stanje u okolišu utječe na dobrobit. | odr C.4.1. Prosuđuje značaj održivoga razvoja za opću dobrobit. | odr C.5.1. Objašnjava povezanost potrošnje resursa i pravedne raspodjele za osiguranje opće dobrobiti. |
| odr C.1.2. Identificira primjere dobroga odnosa prema drugim ljudima. | odr C.2.2. Razlikuje osobnu od opće dobrobiti. | odr C.3.2. Navodi primjere utjecaja ekonomije na dobrobit. | odr C.4.2. Analizira pokazatelje kvalitete života u nekome društvu i objašnjava razlike među društvima. | odr C.5.2. Predlaže načine unapređenja osobne i opće dobrobiti. |
|  | odr C.2.3. Prepoznaje važnost očuvanje okoliša za opću dobrobit. | odr C.3.3.Ističe važnost demokracije u političkim sustavima za dobrobit. | odr C.4.3. Analizira i uspoređuje uzroke i posljedice socijalnih razlika u nekim društvima sa stajališta dobrobiti pojedinca. |  |
|  |  | odr C.3.4. Procjenjuje važnost pravednosti u društvu. | odr C.4.4. Opisuje utjecaj različitih ekonomskih modela na dobrobit. |  |

**1. odgojno-obrazovni ciklus (1. i 2. razred OŠ)**

|  |
| --- |
| Domena: POVEZANOST |
| Učenik | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr A.1.1.Prepoznaje svoje mjesto i povezanost s drugima u zajednici. | Imenuje članove svoje uže i šire obitelji, prijatelje i opisuje njihove međusobne odnose. | Razvija komunikativnost i suradništvo. | Prepoznaje važnost osoba uz koje se osjeća sigurno i važnost povezanosti u zajednici. | *Hrvatski jezik:*književna djela, jezično izražavanje – tekstovi o temama; Koje je moje mjesto u obitelji? Što znači povezanost?*Priroda i društvo:*uz nastavne jedinice o obitelji treba naglasiti važnost povezanosti i činjenicu da je obitelj zajednica;primjerena aktivnost za ostvarivanje navedenog očekivanja može biti izrada obiteljskoga stabla od recikliranoga materijala;*Sat razrednika i projekti:*radionice i igre kojima učenici prepoznaju kako je razred također zajednica, i kojima se naglašava se važnost povezanosti i suradništva u zajednici; razredna proslava rođendana;*Likovna kultura:*crtanje obitelji, izrada zajedničke čestitke ili dara za slavljenika. |
| odr A.1.2.Opisuje raznolikost u prirodi i razlike među ljudima. | Prepoznaje raznolikost u prirodi i razlike među ljudima. | Razvija sposobnost opažanja i osnovne socijalne vještine. | Prihvaća različitosti među ljudima. | *Priroda i društvo:*biološka raznolikost; razlike među ljudima (nacionalnost, jezik, vjeroispovijest, različite sposobnosti i talenti);*Strani jezici:*uz nastavnu jedinicu koja obrađuje opisne pridjeve dodati igru ili drugi tip zajedničkog rada za osvješćivanje da su razlike vrijedne i potrebne;*Škola u prirodi:*uključiti prepoznavanje raznolikosti u prirodi;*Sat razrednika:*iz međupredmetna teme Osobni i socijalni razvoj mogu se provesti radionice povezane s temom tolerancije i prihvaćanja različitosti. |
| odr A.1.3. Uočava povezanost između prirode i zdravoga života. | Prepoznaje važnost zdrave okoline i nabraja prednosti zdravoga života koje primjenjuje. | Objašnjava kako je u prirodi sve povezano, može ispričati kako u obitelji njeguju naviku odlaska u prirodu i zdrav život. | Smatra da je za zdrav život važna priroda koja nije zagađena. | *Tjelesna i zdravstvena kultura:*učenici razvijaju obrasce zdravog ponašanja, vježbanje i boravak na svježem zraku, momčadske igre na otvorenom, hodanje i vožnju biciklom.*Sat razrednika –*mogu se organizirati: radionice s međupredmetnom temom Zdravlje: primjena ljekovitoga bilja za zdravlje; sušenje voća za dobivanje zdravih grickalica.*Izvanučionička nastava:*šetnja šumom, livadom i igre na otvorenom;*Škola u prirodi i izleti:*naglasiti važnost boravka u prirodi za zdravlje; ostvarivanje odgojno-obrazovnog očekivanjapovezano je s međupredmetnom temom Zdravlje. |
| Ključni sadržaji: **obvezni**zajednica, međuljudski odnosi i razlike, raznolikost u prirodi, povezanost boravka u prirodi i zdravlja. |

**1. odgojno-obrazovni ciklus (1. i 2. razred OŠ)**

|  |
| --- |
| Domena: DJELOVANJE |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr B.1.1. Prepoznaje važnost dobronamjernoga djelovanja prema ljudima i prirodi. | Prepoznaje i opisuje utjecaj ljudskih aktivnosti na prirodu i ljude. | Razlikuje dobronamjerne od drugih oblika djelovanja prema ljudima i prirodi. | Rado pomaže drugima i pokazuje razumijevanje za druga živa bića i prirodu općenito. | *Izvannastavne aktivnosti – ekoradionice:*kompostiranje, recikliranje, školski vrt; preporuča se provedba barem jedne ekološke radionice u školi s uključivanjem učenika iz različitih razreda;*Školski izleti:*ekosela i imanja, uzgoj zdrave hrane. |
| odr B.1.2. Sudjeluje u aktivnostima škole na zaštiti okoliša i u suradnji škole sa zajednicom. | Navodi aktivnosti škole povezane sa zaštitom okoliša i suradnjom u zajednici. | Primjenjuje komunikacijske, praktične i socijalne vještine. | Spreman je svojom aktivnošću i ponašanjem pridonijeti suradnji u zajednici i očuvanju okoliša. | *Projekti:*priprema i provedba školskih projekata s ciljem primjene načela održivosti u radu škole (razvrstavanje otpada, recikliranje, štednja energije itd.) i lokalne zajednice te uključivanje učenika u navedene aktivnosti (likovno osmisliti i izraditi plakate); pozivanje učenika i građana na čišćenje i uređivanje okoliša škole, sudjelovanje u akciji čišćenja i uređivanja s roditeljima i učiteljima; provođenje projekata usmjerenih na skrb o potrebitima u zajednici;*Priroda i društvo –*Dodatna nastava: tijekom cijele godine učenici su aktivno uključeni u različite aktivnosti kao što su sadnje bilja u okolici škole ili edukacija o zaštiti prigodom obavljanja različitih aktivnosti. |
| Ključni sadržaji: **obvezni**zaštita okoliša i prirode, ušteda energije, priprema komposta, recikliranje; **preporučeni**školski izleti u prirodu, ekosela i imanja, uzgoj zdrave hrane, crtanje i umjetničko izražavanje, igra i zabava, školski vrtovi. |

**1. odgojno-obrazovni ciklus (1. i 2. razred OŠ)**

|  |
| --- |
| Domena: DOBROBIT |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr C.1.1. Identificira primjere dobroga odnosa prema prirodi. | Razlikuje dobar od lošega odnosa prema prirodi. | Prema živome svijetu u prirodi odnosi se s poštovanjem. | Prepoznaje važnost prirode i potrebu njene zaštite. | *Priroda i društvo:*ostvarivo je povezivanje nastavne jedinice o odnosu čovjeka prema prirodi s primjerima pozitivnoga djelovanja.*Sat razrednika:*predviđaju se radionice usmjerene na razvijanje pozitivnoga odnosa prema drugim živim bićima.*Izvanučionička nastava:*može se predvidjeti i organizirati posjet, npr. skloništu za napuštene životinje i doniranje hrane za životinje. |
| odr C.1.2. Identificira primjere dobroga odnosa prema drugim ljudima. | Razlikuje dobar od lošega odnosa između ljudi. | Koristi se nenasilnim metodama za rješavanje sukoba. | Svjestan je važnosti harmoničnih odnosa. | *Hrvatski jezik:*književni i neknjiževni tekstovi s temama o dobrim i lošim međuljudskim odnosima; *Medijska kultura:*animirani, dokumentarni i igrani filmovi s temama o dobrim i lošim međuljudskim odnosima i o odnosima ljudi i životinja;*Sat razrednika:*radionice i igre usmjerene na uvježbavanje nenasilnoga rješavanja sukoba i na razvijanje pozitivnih odnosa u razredu; medijacija – mali medijatori, ističe se povezanost s međupredmetnom temom Osobni i socijalni razvoj. |
| Ključni sadržaji: **obvezni**odnos čovjeka prema prirodi, odnos prema životinjama, obiteljski i međuljudski odnosi, nenasilno rješavanje sukoba; **preporučeni:**izravna komunikacija, empatija. |

**2. odgojno-obrazovni ciklus (3., 4. i 5. razred OŠ)**

|  |
| --- |
| Domena: POVEZANOST |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr A.2.1. Razlikuje pozitivne i negativne utjecaje čovjeka na prirodu i okoliš. | Razvrstava ljudske utjecaje na prirodu i okoliš na pozitivne ili negativne i prepoznaje utjecaje na okoliš koji su posljedica njegovih aktivnosti. | Kritički promišlja o višestrukim učincima ljudskih utjecaja / djelovanja na prirodu i okoliš. | Svjestan je da ljudska djelovanja imaju posljedice na prirodu i okoliš. | *Priroda i društvo:*obrađuju se nastavne jedinice s osnovnom podjelom ljudskih utjecaja na pozitivne i negativne.U *izvannastavnim se aktivnostima mogu organizirati ekoradionice:*recikliranje, kompostiranje, školski vrt, a poželjno je nastaviti provođenje aktivnosti iz prethodnoga ciklusa.*Likovna kultura:*moguće je postavljanje reciklažnoga kutka u svakoj učionici i izrađivanje »kontejnera« od kartonskih kutija.*Hrvatski jezik:*u području medijske kulture pripremaju se i pišu prilozi za školske novine, snimaju radijske emisije i dokumentarni filmovi o utjecajima čovjeka na prirodu i okoliš. |
| odr A.2.2. Uočava da u prirodi postoji međudjelovanje i međuovisnost. | Objašnjava kako je u prirodi sve povezano. | Prezentira povezanosti u prirodi. |  | *Hrvatski jezik –*jezično izražavanje: opisivanje prirodnih pojava uporabom primjerenoga ekološkog rječnika;*Škola u prirodi:*uključivanje zadataka iz područja ekologije.*Informatika:*međupredmetna tema Uporaba informacijske i komunikacijske tehnologije, izrada prezentacija na temu povezanosti u prirodi, npr. prezentacija rezultata rada nakon škole u prirodi ili samostalnih učeničkih istraživanja povezanosti u prirodi i okolišu; obrada i prikaz prikupljenih podataka uporabom informacijsko-komunikacijskih tehnologija;*Priroda:*u nastavnim jedinicama u kojima se obrađuju prilagodbe živih bića na uvjete okoliša, naglasiti da se radi o međudjelovanju. |
| odr A.2.3. Razmatra utjecaj korištenja različitih izvora energije na okoliš i ljude. | Klasificira izvore energije na obnovljive i neobnovljive, prepoznaje primjere korištenja energije u svojoj zajednici. | Prati i računa utrošak energije u kućanstvu i školi. | Svjestan je važnosti primjene obnovljivih izvora energije. | *Izvannastavne aktivnosti:*izrada vjetrenjača, vodenice, solarnih ploča od otpada poput plastičnih čaša, CD-a, slamki i sl.*Priroda:*nastavni sadržaji o obnovljivim i neobnovljivim izvorima energije i o njihovu utjecaju na okoliš te o utjecaju raznih tehnologija na društva.*Projekti:*prikupljanje podataka o obnovljivim izvorima energije u školi, domu i zajednici;*Matematika, Informatika:*međupredmetna tema Uporaba informacijske i komunikacijske tehnologije, izračunavanje i grafički prikazi potrošnje energije; zadatci s riječima o potrošnji energije*Geografija:*uključivanje podataka o trenutnome iskorištavanju energije i mogućnostima primjene obnovljivih izvora energije u sadržaj nastavne jedinice o pojedinim klimatskim pojasevima, regijama i državama. |
| Ključni sadržaji: **obvezni**obnovljivi i neobnovljivi izvori energije, prirodni resursi, ljudski utjecaj na prirodu, međudjelovanje u prirodi; **preporučeni:**izvori energije i podneblje, termički izolatori. |

**2. odgojno-obrazovni ciklus (3., 4. i 5. razred OŠ)**

|  |
| --- |
| Domena: DJELOVANJE |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr B.2.1. Objašnjava da djelovanje ima posljedice i rezultate. | Opisuje koje posljedice njegovo ponašanje ima na prirodu i ljude. | Predviđa posljedice svojih postupaka i ponašanja. | Prihvaća odgovornost za svoje postupke i ponašanja. | *Sat razrednika i Hrvatski jezik:*književna djela i ishodi drugih predmeta iz kojih se prepoznaju prihvatljiva ponašanja, a ostvaruju se metodama suradničkoga učenja, debatom, metodom pričam ti priču ili barometrom stavova; poželjno je pokazati konkretne primjere iz života scenskim prikazima – dramskim igrama i sl.; .*Projekti u školi i zajednici:*Povezanost s međupredmetnom temom Osobni i socijalni razvoj. |
| odr B.2.2. Prepoznaje primjere održivoga razvoja i njihovo djelovanje na lokalnu zajednicu. | Nabraja primjere održivoga razvoja iz škole i lokalne zajednice. | Istražuje i opisuje primjere održivoga razvoja. | Opredjeljuje se za ponašanja u skladu s održivim razvojem. | *Projekti:*učenici mogu fotografirati divlja odlagališta, pozivati građane i s njima sudjelovati u čišćenju odlagališta; uključuju se u lokalne organizacije ili javne akcije koje potiču ekološku svijest (školske zadruge, udruge, izviđači, Mladi čuvari prirode, zelena čistka…); uključivanje roditelja u neke od školskih projekata; kao projektna aktivnost može se organizirati razvrstavanje školskoga otpada (kutak za recikliranje) te vođenje aktivne brige o školskome otpadu.*Hrvatski jezik:*medijska kultura (obrada medijskih uradaka s temama održivoga razvoja), istraživačko novinarstvo (pisanje novinskih članaka za školski list);*Tehnička kultura:*uočava se utjecaj različitih tehničkih tvorevina na čovjeka i okoliš; učenici se upoznaju s uporabom drva i različitih materijala; mogu se održavati i manji popravci rabljenih igračaka te darivanje potrebitima.*Školska zadruga:*prodaja ekoproizvoda izrađenih u školskoj zadruzi ili dobivenih iz školskoga vrta. |
| odr B.2.3. Opisuje kako pojedinac djeluje na zaštitu prirodnih resursa. | Navodi načine održivoga korištenja prirodnih resursa. | Prikuplja podatke i procjenjuje osobne i obiteljske potrebe s ciljem racionalne potrošnje. | Prihvaća održivu potrošnju kao način života. | Projektna nastava (Priroda, Priroda i društvo, Matematika, Informatika, međupredmetne tema Uporaba informacijske i komunikacijske tehnologije: praćenje potrošnje hrane (istraživanje koliko se hrane baca te preračunavanje vrijednosti bačene hrane u kunama), praćenje potrošnje vode i struje u svome domaćinstvu i u školi, prikaz prosječne potrošnje i izrada plana uštede; usporedba potrošnje na početku i na kraju projekata; izrada naljepnica koje upozoravaju na štednju struje i vode u školi. |
| Ključni sadržaji: **obvezni**zdrava hrana, gospodarenje otpadom, mogućnosti uštede energije, **preporučeni**školski vrtovi, IKT alati (sigurna uporaba mreže – eTwinning i Edmodo) za djelovanje u korist održivoga razvoja – *GLOBE,*zeleni izleti, školske zadruge, suradnja, kreativnost, edukativne vježbe, potrošnja, potrošačko društvo, zelena proizvodnja |

**2. odgojno-obrazovni ciklus (3., 4. i 5. razred OŠ)**

|  |
| --- |
| Domena: DOBROBIT |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr C.2.1. Solidaran je i empatičan u odnosu prema ljudima i drugim živim bićima. | Navodi ljudska prava i prava životinja. | Svojim djelovanjem pokazuje da razumije međuodnos između svojih prava i prava drugih. | Pokazuje osjećaj za društvenu pravdu. | *Hrvatski jezik:*književnost, književna djela i filmovi, istraživačko novinarstvo*Priroda i društvo:*može se organizirati radionica s temom Sva živa bića imaju pravo na život.*Izvanučionička nastava:*posjet skloništima za nezbrinute i ugrožene životinje, darivanje hrane koja je skupljena prikupljanjem donacija u školi i zajednici; posjet staračkome domu u blizini škole;*Sat razrednika:*učenici se potiču da surađuju i pomažu jedni drugima;navedeni se sadržaji mogu povezivati s međupredmetnim temama Osobni i socijalni razvoj i Građanski odgoj i obrazovanje (ljudska prava i prava životinja, tolerancija i solidarnost). |
| odr C.2.2. Razlikuje osobnu od opće dobrobiti. | Opisuje značenje opće dobrobiti. | Sposoban je djelovati u svrhu ravnoteže osobne i opće dobrobiti. | Zauzima se za ostvarivanje opće dobrobiti. | *Hrvatski jezik:*rad na tekstu, metodom razgovora poticati učenike na promišljanje;*Priroda i društvo:*pronaći primjere opće dobrobiti u svojoj zajednici;*Strani jezici:*učenik će osvješćivati međukulturalnu različitost;Povezanost s međupredmetnim temama Osobni i socijalni razvoj i Građanski odgoj i obrazovanje. |
| odr C.2.3. Prepoznaje važnost očuvanje okoliša za opću dobrobit. | Razumije kako zagađeni okoliš utječe na njegovu i opću dobrobit. | Provodi istraživanje utjecaja stanja u okolišu na život. | Svjestan je važnosti očuvanja okoliša za dobrobit u svojoj zajednici. | *Priroda i društvo:*provođenje pokusa utjecaja životnih uvjeta na rast i razvoj sjemenke, tj. na uvjete klijanja;*Likovna kultura:*učenik crtežom prikazuje kakav planet želi, a kakav ne želi.Projekti: zvučno i svjetlosno onečišćenje |
| Ključni sadržaji: **obvezni**društvena (ne)pravda, solidarnost, ljudska prava, osobna i opća dobrobit, prava životinja, (ne)zagađeni okoliš (voda, zrak, tlo), otpad; **preporučeni**buka, svjetlosno zagađenje, pesticidi i umjetna gnojiva |

**3. odgojno-obrazovni ciklus (6., 7. i 8. razred OŠ)**

|  |
| --- |
| Domena: POVEZANOST |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr A.3.1. Objašnjava osnovne sastavnice prirodne raznolikosti. | Prepoznaje složenost biološke, geološke i geografske raznolikosti, nabraja njihove osnovne sastavnice i analizira njihove odnose. | Primjenjuje kriterije za procjenu prirodne raznolikosti i provodi jednostavne prostorne analize. | Svjestan je vrijednosti prirodnih dobara i važnosti njihove pravedne raspodjele. | *Integrirana nastava*(Priroda, Biologija, Geografija, Kemija, Matematika, Informatika): analizira, izračunava i prikazuje podatke tablicama i dijagramima, uspoređuje i analizira rezultate; navodi primjere uočene u svom gradu/sredini uspoređujući ih s primjerima u Europi i svijetu;moguće je povezivanje s međupredmetnom temom Uporaba informacijske i komunikacijske tehnologije. |
| odr A.3.2. Analizira načela i vrijednosti ekosustava. | Definira pojam ekosustav i zna načela funkcioniranja ekosustava. | Prepoznaje i prezentira vrijednosti lokalnih ekosustava. | Shvaća povezanost stanja u ekosustavu s kvalitetom života. | *Priroda/Biologija:*uz nastavne jedinice o ekosustavima naglasiti važnost povezanosti i međudjelovanja u ekosustavima (u teoriji i na konkretnim primjerima) te uključiti analizu vrijednosti, odnosno usluga ekosustava.*Priroda:*u 6. razredu popisu predviđenih tema o međudjelovanjima i međuovisnosti u prirodi preporučuju se aktivnosti: izrada plakata s hranidbenim lancima i mrežama ili igre u prostoru kojima oblikuju hranidbeni lanac te opisi povezanosti u prirodi.*Projektna nastava*(Informatika, Biologija, Geografija): moguć je odabir ekosustava u okolici, obilazak i praćenje tijekom godine (popis biljnih i životinjskih vrsta, vrsta tla, praćenje temperatura i padalina, izrada tablica i dijagrama, ponavljanje praćenja za nekoliko godina i usporedba rezultata;*Projekti:*identificiranjem i analiziranjem usluga ekosustava učenik će prepoznavati njihovu važnosti za ljude;moguće je povezivanje s međupredmetnom temom Uporaba informacijske i komunikacijske tehnologije. |
| odr A.3.3. Razmatra uzroke ugroženosti prirode. | Razlikuje glavne uzroke ugroženosti prirode i potkrepljuje ih primjerima. | Istražuje stanje okoliša i utvrđuje stupanj ugroženosti prirode i okoliša. | Pokazuje osjetljivost za pitanja zaštite okoliša. | *Kemija:*onečišćenje tla, vode i zraka (kisele kiše, staklenički plinovi, pesticidi...)*Integrirana nastava*(Geografija, Fizika, Biologija): učenici mogu istražiti kako kisele kiše utječu na živi svijet i spomenike, što je efekt staklenika, sunčevo zračenje, štetnost UV zračenja i utjecaj na živa bića.*Priroda:*uzroci ugroženosti prirode. |
| odr A.3.4. Objašnjava povezanost ekonomskih aktivnosti sa stanjem u okolišu i društvu. | Objašnjava kako ekonomske aktivnosti utječu na okoliš i društvo. | Prikuplja i analizira podatke o utjecaju ljudskih djelatnosti na okoliš. | Pokazuje osjećaj za racionalno korištenje prirodnih i osobnih dobara. | *Geografija:*na primjerima povezanosti ekonomske razvijenosti država i zaštite okoliša moguće je uočavanje kako u različitim dijelovima svijeta države brinu o okolišu i kako stanje okoliša utječe na ekonomske aktivnosti.*Povijest:*mogu se uočavati primjeri povezanosti ekonomske razvijenosti države s iskorištavanjem svjetskih resursa tijekom prošlosti.*Integrirana nastava*(Priroda, Biologija, strani jezici međukulturalnost), Hrvatski jezik, Matematika, Informatika): može se organizirati prikupljanje podataka iz enciklopedija, s interneta, iz vijesti, novina i provesti usporedba u obliku tablica, dijagrama, a nakon analize podataka moguće je izvođenje teza i provođenje debate te povezivanje s međupredmetnom temom Uporaba informacijske i komunikacijske tehnologije. |
| Ključni sadržaji: **obvezni**klimatske promjene, efekt staklenika i globalno zatopljenje, kisele kiše, ozonske rupe, bioraznolikost, vrijednosti ekosustava, analiza prirodne raznolikosti i prepoznavanje »vruće točke«, ekološki otisak i utjecaj socijalnih razlika na održivost. |

**3. odgojno-obrazovni ciklus (6., 7. i 8. razred OŠ)**

|  |
| --- |
| Domena: DJELOVANJE |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr B.3.1. Prosuđuje kako različiti oblici djelovanja utječu na održivi razvoj. | Objašnjava i analizira uspješne modele promicanja održivoga razvoja u školi, lokalnoj zajednici i šire. | Primjenjuje odgovarajuće kriterije i strategije za prosudbu učinaka različitih djelovanja na održivi razvoj. | Podržava djelovanje koje doprinosi održivome razvoju. | *Geografija:*upoznavanje s djelatnošću organizacija i udruga koje se bave zaštitom okoliša, zaštitom i pravima životinja te poticanjem održivoga razvoja na svjetskoj, državnoj i lokalnoj razini.*Sat razrednika:*poticati osvješćivanje i razumijevanje pojma, što su volonteri te važnosti građanskih inicijativa i udruga u razvoju demokratskog društva te građanskih inicijativa i udruga koje se bave zaštitom i pravima životinja.*Tehnička kultura:*učenici se upoznaju s važnošću izolatora u očuvanju energije (termožbuka, izostaklo…) i utjecajem tehnologije na naša društva. |
| odr B.3.2. Sudjeluje u aktivnostima koje promiču održivi razvoj u školi, lokalnoj zajednici i šire. | Poznaje različite načine sudjelovanja u aktivnostima te procjenjuje mogućnosti vlastitoga sudjelovanja. | Procjenjuje osobno zadovoljstvo i uspješnost vlastitoga doprinosa u aktivnostima koje promiču održivi razvoj. | Rado se uključuje u različite aktivnosti za održivi razvoj i potiče druge. | *Integrirana nastava*(Priroda, Biologija, Kemija, Geografija, Hrvatski jezik, Likovna kultura): osmišljavanje teme, izrada plana aktivnosti, pisanja i provedbi projekta koji se temelji na prepoznatome problemu u zajednici; prezentiranje projekta gradskomu poglavarstvu (gradonačelniku) i traženje partnera za provođenje projekta u lokalnim udrugama i inicijativama;*Tehnička kultura i Fizika:*može se provesti praćenje i izračunavanje potrošnje energije i planiranje ušteda;uključivanje u izvannastavne i izvanškolske aktivnosti poput školskih vrtova, izviđača, planinara, udruga koje promiču održivi razvoj; ostvariva je povezanost s međupredmetnim temama Osobni i socijalni razvoj i Građanski odgoj i obrazovanje. |
| Ključni sadržaji: **obvezni**volontiranje i građanski aktivizam, globalne promjene i procesi, kritičko mišljenje, solidarnost i ravnopravnost, permakultura, istraživačko učenje okolišnih, društvenih, ekonomskih čimbenika, integrirani i održivi energija, hrana i promet, primjeri održivog dizajna; **preporučeni**prepoznavanje lokalnih resursa za održivi razvoj, osnivanje zadruga, upoznavanje sa zakonima i ugovorima o očuvanju okoliša te o temama koje održivi razvoj pokriva (dokumenti povezani s problemom koji je uočen i traži rješenje), osnivanje skupina dežurnih ekopatrola i sl. |

**3. odgojno-obrazovni ciklus (6., 7. i 8. razred OŠ)**

|  |
| --- |
| Domena: DOBROBIT |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr C.3.1. Može objasniti kako stanje u okolišu utječe na dobrobit. | Povezuje stanje u okolišu s dobrobiti svoje zajednice. | Istražuje stanje okoliša te zaključuje kako stanje okoliša utječe na dobrobit. | Svjestan je utjecaja stanja okoliša na dobrobit. | *Integrirana nastava*(Biologija, Kemija, Fizika, Geografija, Matematika, Informatika, Hrvatski jezik, međupredmetna tema Uporaba informacijske i komunikacijske tehnologije): različitim metodama rada i prikupljanjem podataka (statističkih podataka, podataka prikupljenih intervjuiranjem i/ili anketiranjem, analizom zatečenoga stanja na terenu, uočavanjem problema na terenu) o načinu rada poslovnih subjekata u zajednici i njihovim odnosom prema zaštiti okoliša (poštivanje zakonske regulative, pročišćavanje vode i sl.); može se pripremiti i organizirati debata o pozitivnim i negativnim utjecajima industrijalizacije. |
| odr C.3.2. Navodi primjere utjecaja ekonomije na dobrobit. | Uspoređuje primjere utjecaja ekonomije na dobrobit. | Kritički analizira podatke o ekonomskome rastu povezujući ih s ostvarivanjem opće dobrobiti. | Smatra važnim korištenje ekonomskoga razvoja za ostvarivanje opće dobrobiti. | *Integrirana nastava*(Biologija, Kemija, Fizika, Geografija, Matematika, Informatika, Hrvatski jezik): različitim metodama rada, od prikupljanja statističkih podataka o vrstama tvrtki, poduzetnika, zadruga, obrtnika koji rade na području grada i šire, do provođenja anketa i intervjua sa stanovništvom, pokušava se doći do relevantnih podataka o utjecaju ekonomije na dobrobit stanovništva; povezivanje s međupredmetnom temom Uporaba informacijske i komunikacijske tehnologije. |
| odr C.3.3. Ističe važnost demokracije u političkim sustavima za dobrobit. | Razumije pojam demokracija te razlikuje političke sustave i može ponuditi primjere utjecaja politike na dobrobit. | Može izraziti svoje stavove i argumentirano ih zastupa. | Svjestan je da participativna demokracija pozitivno utječe na dobrobit i rado se uključuje u rad tijela škole i svoje zajednice. | *Hrvatski jezik:*učenici u obliku debate ili sudnice raspravljaju o tezama koje su sami odredili i argumentirano ih zastupaju;*Povijest, Geografija:*razvoj demokracije tijekom povijesti, primjeri dobre prakse;*Sat razrednika:*odlazak u poglavarstvo, razgovor s gradonačelnikom o uočenim problemima i predlaganje mogućih rješenja;moguće je povezivanje s međupredmetnom temom Građanski odgoj i obrazovanje. |
| odr C.3.4. Procjenjuje važnost pravednosti u društvu. | Analizira socijalne politike te njihov utjecaj na pravednost u društvu. | Navodi primjere povezanosti pravednosti i održivoga razvoja. | Vrednuje društvenu i osobnu odgovornost. | *Hrvatski jezik:*književna djela mogu biti povod za raspravu o pravednosti, društvenoj i osobnoj odgovornosti;*Geografija:*UN-ove globalne politike;*Povijest:*socijalne politike u svijetu i njihova povezanost s međupredmetnom temom Građanski odgoj i obrazovanje. |
| Ključni sadržaji: **obvezni**čimbenici dobrobiti, klimatska pravda, napredni i novi ekonomski razvojni modeli, ograničenje prirodnih resursa, društvena pravda, socijalne politike, politički sustav, demokracija, kreiranje politika i politički sustavi. |

**4. odgojno-obrazovni ciklus (1. i 2. razred četverogodišnjega i 1. razred trogodišnjega srednjoškolskog obrazovanja)**

|  |
| --- |
| Domena: POVEZANOST |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr A.4.1. Razlikuje osobni od kolektivnih identiteta i ima osjećaj pripadnosti čovječanstvu. | Identificira osobne i kolektivne identitete i objašnjava međusobnu povezanost zajednica i čovječanstva. | Kritički raspravlja o izazovima i dobrobiti različitosti. | Cijeni svoj i poštuje tuđi identitet. | *Politika i gospodarstvo i Povijest:*učenici analiziraju podrijetlo svoga naroda i uspoređuje ga s drugim narodima;*Sat razrednika:*učenik na tim satima preispituje svoju pripadnost razredu, zajednici i društvu;*Hrvatski jezik i strani jezici:*tekstovi o čovječanstvu, različitim narodima, različitim identitetima.*Integrirano, Projekti / Sat razrednika:*međupredmetna tema Osobni i socijalni razvoj*Etika:*vježba igranja uloga – Boalovo interaktivno kazalište |
| odr A.4.2. Objašnjava važnost uspostavljanja prirodne ravnoteže. | Analizira čimbenike koji mogu narušiti prirodnu ravnotežu. | Preispituje razinu uspostavljenosti prirodne ravnoteže u zajednici u kojoj obitava. | Svjestan je važnosti održavanja prirodne ravnoteže. | *Biologija:*uz nastavne jedinice o prirodnoj ravnoteži i njezinu uspostavljanju u prirodnim uvjetima naglasiti važnost uspostavljanja prirodne ravnoteže za funkcioniranje biocenoza i ekosustava, ali i za održivi razvoj ljudske zajednice.*Integrirana nastava*(Biologija, Kemija, Politika i gospodarstvo, Hrvatski jezik, Vjeronauk, Etika): analiza stanja u zajednici i na globalnoj razini, vrednovanje stupnja odgovornosti prema uspostavljanju i očuvanju prirodne ravnoteže. |
| odr A.4.3. Procjenjuje kako stanje ekosustava utječe na kvalitetu života. | Prepoznaje i objašnjava posljedice fragmentacije i uništenja staništa, prekomjernoga iskorištavanja resursa i klimatskih promjena. | Procjenjuje kvalitetu života u lokalnoj zajednici i u svome okolišu te zaključuje kako promjene u jednom ekosustavu utječu na druge ekosustave i zajednice. | Pokazuje posvećenost očuvanju ravnoteže između kvalitete života i očuvanja ekosustava. | *Biologija:*uključiti nastavnu temu Ljudski utjecaji na okoliš i njihove posljedice poučavanjem kojim će se iscrpnije obraditi pojedini ljudski utjecaji na okoliš i analizirati stanje ekosustava koji su pod slabijim i jačim ljudskim utjecajima;*Matematika i Informatika:*može se provesti izračun i izrada grafičkih prikaza te prezentacija indeksa raznolikosti i usluga ekosustava za ekosustave koji su u ravnoteži i onih koji su zbog ljudskih utjecaja izvan ravnoteže*Hrvatski jezik:*u ostvarivanju nastave medijske kulture mogu se istraživati sadržaji s temom povezanosti stanja ekosustava i kvalitete života.*Integrirana nastava*(Biologija, Kemija, Politika i gospodarstvo, Hrvatski jezik, Vjeronauk, Etika, Povijest): učenik, radeći u skupini, analizira određene gospodarske krize u povijesti i njihov utjecaj na održivi razvoj*Geografija:*odlazak u prirodu na mjesto gdje se vide utjecaji gospodarstva na prirodu, poput šuma, kamenoloma, tvornice i sl.;Integrirano (Sat razrednika, projekti, međupredmetne teme Građanski odgoj i obrazovanje i Zdravlje): posjet mjestima u Hrvatskoj na kojima je vidljiv utjecaj stanja u ekosustavima na kvalitetu života (pozitivni i negativni primjeri); vježba na satu: *Millenium Ecoystem Assesment*(svjetsko istraživanje o utjecaju stanja u ekosustavima na kvalitetu života). |
| odr A.4.4. Prikuplja, analizira i vrednuje podatke o utjecaju gospodarstva, državne politike i svakodnevne potrošnje građana na održivi razvoj. | Analizira utjecaj ljudskih djelatnosti i politike na okoliš i učinke ekološkoga načina života. | Obrađuje i prezentira podatke o utjecaju gospodarstva, javnih politika i građana na održivi razvoj. | Prihvaća pravednu raspodjelu kao način korištenja resursa. | *Integrirana nastava*(Geografija, Politika i gospodarstvo, Povijest): razvoj javnih politika prema zaštiti okoliša i održivome razvoju tijekom povijesti, utjecaj velikih svjetskih ideologija (totalitarizmi 20. stoljeća, kapitalizam...) na održivi razvoj; analiza stanja po državama – trenutačno stanje i najbolji primjeri javnih politika.*Projekti:*posjet Institutu Hrvoje Požar, Tehničkome muzeju ili sličnoj instituciji. |
| Ključni sadržaji: **obavezni**utjecaj ljudi i gospodarstva na održivi razvoj, ekonomske politike, klimatska pravda; **preporučeni**prirodna ravnoteža, kvaliteta života, ekosustav, stanište, resursi, biljne vrste, gospodarstvo, politički sustavi. |

**4. odgojno-obrazovni ciklus (1. i 2. razred četverogodišnjega i 1. razred trogodišnjega srednjoškolskog obrazovanja)**

|  |
| --- |
| Domena: DJELOVANJE |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr B.4.1. Djeluje u skladu s načelima održivoga razvoja s ciljem zaštite prirode i okoliša. | Objašnjava modele aktivnoga djelovanja za očuvanje prirode i okoliša. | Primjenjuje stečena znanja i predlaže aktivnosti za zaštitu prirode i okoliša. | Promiče važnost aktivnoga djelovanja za zaštitu prirode i okoliša. | *Integrirana nastava*(Politika i gospodarstvo, Hrvatski jezik, Povijest, Geografija, Sat razrednika, projekti): upoznavanje s organizacijama i udrugama koje djeluju na zaštiti prirode i okoliša |
| odr B.4.2. Djeluje u skladu s načelima održivoga razvoja s ciljem promoviranja socijalne pravde. | Uspoređuje i procjenjuje stupnjeve ostvarenja socijalne pravde. | Koristi se odgovarajućim komunikacijskim vještinama i IKT alatima u promicanju socijalne pravde. | Zagovara socijalnu pravdu. | *Integrirana nastava*(Politika i gospodarstvo, Hrvatski jezik, Etika, Vjeronauk, Geografija, Sat razrednika, međupredmetna tema Građanski odgoj i obrazovanje): učenici će upoznati događaje i osobe iz povijesti i današnjice koji su radom na održivome razvoju širili socijalnu pravdu i obrnuto (npr. dobitnici Nobelove nagrade za mir Wangari Mathai, Muhammad Yunus, Rosa Park, tema ukidanja ropstva);Povezanost s međupredmetnom temom Uporaba informacijske i komunikacijske tehnologije: primjena inovacija i novih tehnologija u društvenome poduzetništvu radi širenja socijalne pravde. |
| Ključni sadržaji: **obvezni**načela održivoga razvoja, volontiranje, globalne promjene i procesi (klimatske promjene, elementarne nepogode), proizvodnja hrane i, socijalna pravda, ekološki otisak, održivo korištenje resursa, gospodarenje otpadom, integrirani i održivi energija, hrana i promet, primjeri održivog dizajna; **preporučeni**društveno poduzetništvo, zadruge, solidarnost i ravnopravnost, inovativna rješenja – plava ekonomija, ekološko modeliranje, djelovanje prema rješavanju problema, modeli aktivnoga djelovanja, urbana permakultura, niskougljični razvoj Hrvatske. |

**4. odgojno-obrazovni ciklus (1. i 2. razred četverogodišnjega i 1. razred trogodišnjega srednjoškolskog obrazovanja)**

|  |
| --- |
| Domena: DOBROBIT |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr C.4.1. Prosuđuje značaj održivoga razvoja za opću dobrobit. | Analizira utjecaj okolišne, društvene i ekonomske dimenzije održivosti na osobnu i zajedničku dobrobit. | Istražuje i prezentira pozitivne i negativne procese iz vlastite sredine koji utječu na ugroženost okoliša i ljudi. | Promiče svijest o važnosti uravnoteženosti razvoja gospodarstva i brige za okoliš radi osobne i zajedničke dobrobiti. | *Integrirana nastava*(Politika i gospodarstvo, Geografija, Biologija,Vjeronauk, Etika, međupredmetne teme Zdravlje, Građanski odgoj i obrazovanje iPoduzetništvo): utjecaj gospodarskog razvoja industrije, prometa, energetike i potrošnje na opću dobrobit. |
| odr C.4.2. Analizira pokazatelje kvalitete života u nekome društvu i objašnjava razlike među društvima. | Klasificira zajednice na temelju pokazatelja kvalitete života. | Prikuplja i interpretira podatke o kvaliteti života u mjestu stanovanja te predlaže rješenja za poboljšanje kvalitete života. | Promiče stav da kvaliteta života ovisi o povezanosti indeksa ljudskoga razvoja i razine očuvanosti okoliša. | *Integrirana nastava*(Geografija, Matematika, Politika i gospodarstvo, Sat razrednika, međupredmetne teme Uporaba informacijske i komunikacijske tehnologije i Građanski odgoj i obrazovanje): učenici mogu analizirati pokazatelje kvalitete života na temelju istraživanja EU, *Happy Planet Indeks,*s detaljnijom analizom indeksa ljudskoga razvoja UN-a *(HDI Human Development Index).* |
| odr C.4.3. Analizira i uspoređuje uzroke i posljedice socijalnih razlika u nekim društvima sa stajališta dobrobiti pojedinca. | Objašnjava utjecaj stupnja razvoja društva i gospodarstva na kvalitetu života pojedinca. | Istražuje i interpretira uzroke i posljedice socijalnih razlika u odabranim društvima. | Zalaže se za pravednu i odgovornu raspodjelu dobara i resursa za lokalnu i globalnu dobrobit svih ljudi. | *Etika:*vježba Koliko je ekonomske nejednakosti opravdano?*Strani jezici:*obrada tekstova o socijalnim razlikama, pravednoj raspodjeli dobara, kvaliteti života i dobrobiti.*Integrirana nastava*(Geografija, Povijest, Politika i gospodarstvo): kako su se države tijekom povijesti odnosile prema socijalnim razlikama u svojim društvima, a kako se odnose danas;*Međupredmetna tema Poduzetništvo, Sat razrednika:*rasprave o ekonomskim modelima i javnim politikama koje smanjuju socijalne razlike u društvima;*Hrvatski jezik, Likovna umjetnost, Glazbena umjetnost:*prikazi socijalnih razlika u umjetnosti. |
| odr C.4.4. Opisuje utjecaj različitih ekonomskih modela na dobrobit. | Analizira različite ekonomske modele s obzirom na njihov utjecaj na dobrobit. | Uspoređuje podatke utjecaja različitih ekonomskih modela na dobrobit na temelju kojih osmišljava moguće scenarije. | Svjestan je da ograničenja prirodnih resursa utječu na ekonomski rast i da se dobrobit nužno ne zasniva na ekonomskome rastu. | *Integrirana nastava*(Politika i gospodarstvo, Povijest, Geografija, Sat razrednika): učenici se upoznaju s modelima različite primjene kapitalizma u državama svijeta.*Integrirana nastava*(međupredmetne teme Građanski odgoj i obrazovanje, Uporaba informacijske i komunikacijske tehnologije, Zdravlje i Poduzetništvo): moguća je provedba analize utjecaja ekonomskih modela u nekom području na kvalitetu života.Projekt: posjet lokalnim tvrtkama koje se koriste ekonomijom za opću dobrobit |
| Ključni sadržaji: **obvezni**granica ograničenja prirodnih resursa, solidarnost, kvaliteta života, javne politike, indeksi društvenoga razvoja (ili pokazatelji društvenoga razvoja), globalne politike, resursi, ekološki otisak; **preporučeni**napredni i novi ekonomski razvojni modeli, sigurnost, ne(zagađeni) okoliš. |

**5. odgojno-obrazovni ciklus (3. i 4. razred četverogodišnjega i 2. i 3. razred trogodišnjega srednjoškolskog obrazovanja)**

|  |
| --- |
| Domena: POVEZANOST |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr A.5.1. Kritički promišlja o povezanosti vlastitoga načina života s utjecajem na okoliš i ljude. | Predviđa utjecaje vlastitoga načina života na okoliš i ljude te poznaje održiva rješenja. | U vlastitome životu primjenjuje održiva rješenja s ciljem smanjivanja negativnih utjecaja na okoliš i ljude. | Preispituje povezanost vlastitoga života s utjecajem na okoliš i druge ljude. | *Integrirana nastava*(Politika i gospodarstvo, Hrvatski jezik, Sociologija, Geografija, Biologija, Sat razrednika, međupredmetne teme Građanski odgoj i obrazovanje i Zdravlje): debata o pozitivnim i negativnim ljudskim utjecajima na okoliš;*Međupredmetne teme Uporaba informacijske i komunikacijske tehnologije, Osobni i socijalni razvoj i Građanski odgoj i obrazovanje:*vježba istraživanje povezanosti životnoga stila, potrošnje i utjecaja na druge ljude, analiza primjera održivih rješenja i uočavanje razlika između individualnih koraka i onih koji utječu na cijelo društvo;organiziranje *integriranog tematskog dana:*dana u godini kad učitelji i učenici odabiru teme i metode kojima učenici kritički promišljaju o utjecaju vlastitoga načina života na okoliš i druge ljude. |
| odr A.5.2. Analizira načela održive proizvodnje i potrošnje. | Poznaje načela održive proizvodnje i potrošnje. | Prepoznaje i koristi se proizvodima koji su proizvedeni bez štetnih utjecaja na okoliš. | Svjestan je važnosti održive proizvodnje i potrošnje. | *Integrirana nastava*(Politika i gospodarstvo, Geografija, Sat razrednika, Sociologija, međupredmetne teme Građanski odgoj i obrazovanje, Zdravlje i Poduzetništvo): na primjeru vodećih država svijeta učenik analizira sustav proizvodnje i potrošnje te utjecaj gospodarstva na dobrobit ljudi;*Kemija:*utjecaj kemijskih spojeva na stanje okoliša;*Matematika:*linearno programiranje;*Fizika:*utjecaj znanstvenih otkrića na razvoj tehnologije i njihov utjecaj na okoliš (npr. optički kablovi, poluvodiči, nanotehnologija, radioaktivni otpadi i sl.).*Projekt:*učenici će analizirati način proizvodnje i utjecaj na okoliš odabranih pet proizvoda kojima se najčešće koristi. |
| odr A.5.3. Analizira odnose moći na različitim razinama upravljanja i objašnjava njihov utjecaj na održivi razvoj. | Analizira uloge i odgovornost različitih sudionika (politika, poslovni sektor i građani) u kreiranju i provedbi politike na lokalnoj i globalnoj razini. | Istražuje mogućnost uključivanja u procese kreiranja i provedbe politike održivoga razvoja na temelju poznavanja uloge i odgovornosti različitih sudionika. | Promiče važnost uključivanja građana u procese kreiranja i provedbe javnih politika. | *Integrirana nastava*(Politika i gospodarstvo, Geografija, Sat razrednika, Sociologija, međupredmetna tema Građanski odgoj i obrazovanje): analiza postupaka i djelovanja bitnih sudionika u odnosu na načela održive proizvodnje; analiza svjetskih politika prema održivome razvoju; oprimjerivanje dobre prakse na lokalnim razinama (kvart, naselje, mjesto, općina, selo, grad, županija, regija). |
| Ključni sadržaji: **obvezni**klimatske promjene, utjecaji na okoliš, ekološki otisak, održiva proizvodnja i potrošnja, načela održive proizvodnje i potrošnje, politički i ekonomski sustavi; **preporučeni**tradicionalna proizvodnja. |

**5. odgojno-obrazovni ciklus (3. i 4. razred četverogodišnjega i 2. i 3. razred trogodišnjega srednjoškolskog obrazovanja)**

|  |
| --- |
| Domena: DJELOVANJE |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr B.5.1. Kritički promišlja o utjecaju našega djelovanja na Zemlju i čovječanstvo. | Objašnjava i uspoređuje na koje načine utječemo na planet i druge ljude. | Analizira primjere kompleksnoga odnosa između našega djelovanja i utjecaja na Zemlju i druge ljude. | Promiče djelovanja koja ne ugrožavaju ni planet ni druge ljude. | *Integrirana nastava*(Politika i gospodarstvo, Geografija, Sat razrednika, Sociologija, međupredmetne teme Građanski odgoj i obrazovanje i Uporaba informacijske i komunikacijske tehnologije): praćenje promjena i analiza grafičkih prikaza i karata s podatcima na razini svijeta te praćenje promjena bitnih pokazatelja za održivi razvoj (bioraznolikost, iskorištavanje resursa, siromaštvo, glad, položaj žena...); usporedba mjerenja utjecaja na planet i druge ljude uz pomoć ekološkoga otiska), utjecaj tehnologije na naša društva*Kemija:*tematske cjeline – kemija okoliša, kemija koloida i znanost o materijalima. |
| odr B.5.2. Osmišljava i koristi se inovativnim i kreativnim oblicima djelovanja s ciljem održivosti. | Obrazlaže djelovanja koja doprinose održivome razvoju. | Osmišljava i primjenjuje inovativna i kreativna rješenja koristeći se IKT-om s ciljem održivosti. | Uvjeren je u potrebu primjene rješenja koja doprinose održivosti. | *Integrirana nastava*(Politika i gospodarstvo, Hrvatski jezik, Sociologija, Geografija, Sat razrednika, međupredmetna tema Građanski odgoj i obrazovanje): izrada nacrta projekta razvoja društva s ciljem održivosti. |
| odr B.5.3. Sudjeluje u aktivnostima u školi i izvan škole za opće dobro. | Uspoređuje različite načine sudjelovanja u aktivnostima za opće dobro te procjenjuje dosege njihova djelovanja i svojih mogućnosti. | Osmišljava, predlaže i uključuje se u provedbu aktivnosti za opće dobro. | Promiče djelovanje za opće dobro i javno zastupa održivi razvoj. | *Integrirana nastava:*međupredmetna tema Osobni i socijalni razvoj;*Projekti:*suradnja i posjet organizacijama koje rade za opće dobro. |
| Ključni sadržaji: **obvezni**klimatska pravda, volontiranje, djelovanje usmjereno prema budućnosti, primjeri održivog dizajna; **preporučeni**društveno poduzetništvo, zadruge, građanski aktivizam, globalne promjene i procesi, zakoni i ugovori o očuvanju okoliša i o temama koje održivi razvoj pokriva, solidarnost i ravnopravnost, permakultura – održivo dizajniranje životnih prostora, niskougljični razvoj Hrvatske. |

**5. odgojno-obrazovni ciklus (3. i 4. razred četverogodišnjega i 2. i 3. razred trogodišnjega srednjoškolskog obrazovanja)**

|  |
| --- |
| Domena: DOBROBIT |
| Učenik: | Znanje | Vještine | Stavovi | Preporuka za ostvarivanje odgojno-obrazovnih očekivanja |
| odr C.5.1. Objašnjava povezanost potrošnje resursa i pravedne raspodjele za osiguranje opće dobrobiti. | Na temelju dostupnih podataka predviđa održivost sustava potrošnje resursa na svjetskoj razini. | Na odabranim primjerima izrađuje prijedlog upravljanja resursima svoga zavičaja kako bi se spremno suočavao s mogućim rizicima u budućnosti. | Zauzima se za pravednu raspodjelu i potrošnju dobara radi održivoga razvoja okoliša, društva i gospodarstva. | *Hrvatski jezik:*pisanje eseja o potrošnji resursa*Geografija:*izrada prijedloga upravljanja resursima u svome zavičaju s ciljem jačanja otpornosti zajednice na moguće rizike u budućnosti.*Integrirana nastava*(Geografija, Hrvatski jezik, Sat razrednika, međupredmetna tema Građanski odgoj i obrazovanje): učenici na više predmeta uočavaju stanje resursa u svome zavičaju, računaju svoj osobni ekološki otisak te na danu integrirane nastave iznose svoje rezultate.*Kemija:*kemija u funkciji dobrobiti za okoliš (zelena kemija, bijela kemija, ionski pročišćivači itd.). |
| odr C.5.2. Predlaže načine unapređenja osobne i opće dobrobiti. | Analizira načine dobroga odnosa prema okolišu i drugim ljudima radi postizanja osobne i zajedničke dobrobiti. | Primjenjuje preporuke svjetskih organizacija i predlaže načine unapređenja osobne i opće dobrobiti. | Promiče dobrobit zajednice i društva svojim radom na projektima važnim za zajednicu. | *Projekti, integrirana nastava*(Politika i gospodarstvo, Hrvatski jezik, Sociologija, Geografija, Sat razrednika, međupredmetne teme Građanski odgoj i obrazovanje, Osobni i socijalni razvoj, Zdravlje i Poduzetništvo): cijeli razred sudjeluje u projektima važnima za razrednu zajednicu, školu ili širu zajednicu; učenici volontiraju, sudjeluju u humanitarnim aktivnostima i društvenim akcijama. |
| Ključni sadržaji: **obvezni**resursi, granica raspoloživosti prirodnih resursa, ekološki otisak ravnoteža i kvaliteta ekosustava, volontiranje, zdrava ishrana i proizvodnja hrane, globalne politike prema okolišu i socijalnim pitanjima; **preporučeni**energetska učinkovitost. |

E. UČENJE I POUČAVANJE MEĐUPREDMETNE TEME

Ciljevi međupredmetne teme Održivi razvoj upućuju na osmišljavanje poučavanja koje će na kreativan i zanimljiv način potaknuti učenike na promišljanje i stjecanje znanja, oblikovanje stavova i sustava vrijednosti te usvajanje ponašanja u skladu s održivim razvojem.

Koncept održivoga razvoja vrlo je složen, ali neophodan u svakodnevnome životu pa ga treba učiti i poučavati već od prvoga odgojno-obrazovnoga ciklusa uz objašnjenje jednostavnih primjera i u skladu s učeničkom dobi. Poučavanje i učenje o održivome razvoju podrazumijeva stjecanje potrebnih znanja i vještina kao preduvjeta za razvoj kritičkoga promišljanja za osposobljavanje za donošenje odluka i rješavanje problema te za predlaganje konstruktivnih i kreativnih rješenja. Učenike treba poticati na slobodno iznošenje vlastitih stavova i argumentiranoga mišljenja, što znači da je zadaća učitelja stvoriti ugodno okružje puno povjerenja i razumijevanja, u kojem će učenici izrasti u samosvjesne i sigurne osobe, oslobođeni straha od osude.

Od učenika se očekuje da bude aktivan sudionik procesa učenja i poučavanja koji ima ideje, predlaže i smišlja teme koje ga zanimaju, pronalazi i predlaže idejna rješenja s ciljem održivosti i opće dobrobiti. Način poučavanja treba osigurati ostvarivanje kurikulumskih očekivanja i specifičnih ciljeva pojedine nastavne teme u sklopu odgojno-obrazovnoga procesa.

Kako bi se realizirali odgojno-obrazovne ciljeve međupredmetne teme Održivi razvoj, potrebno je kod učenika poticati kreativno i kritičko mišljenje s ciljem rješavanja problema na temelju prethodno usvojenih znanja. Problemski usmjereno poučavanje može se temeljiti na situacijama iz učeničkoga svakodnevnog okružja, na hipotetskim primjerima ili stvarnim situacijama iz života. Naučene činjenice i podatci podloga su za osmišljavanje primjerenih i inovativnih rješenja s ciljem konkretnoga doprinosa zajednici. Aktivnosti koje se provode trebaju razvijati odgovornost za vlastite postupke, solidarnost i poštovanje prema ljudima, živim bićima i okolišu. Preporučene metode za ostvarivanje navedenih ciljeva metode su u kojima je učenik aktivan sudionik. Debate, igre u prostoru, scenski i likovni prikazi te složenije metode poput suradničkoga učenja, omogućuju učenje na kreativan i zanimljiv način te jačaju motiviranost učenika. Važnost u usvajanju i obradi podataka imaju i praktični radovi (eksperiment, izrada maketa, modela, uređaja, letaka, brošura...), uporaba prirodnih materijala te odbačenih ili otpadnih materijala. Neizostavan je oblik rada rad u skupini koji podrazumijeva izradu i provođenje istraživačkih i drugih projekata s ciljem razvoja pojedinca koji razumije načela održivosti. Preporuča se izvođenje radioničke nastave u školi i izvanučioničke nastave uz interdisciplinarni i multidisciplinarni pristup učenju i poučavanju.

Kako bi učenici shvatili pojam održivosti, očekivanja su primjerena njihovoj razvojnoj dobi i po ciklusima postaju sve složenija. U prvom ciklusu učenik je usmjeren na svoj dom, obitelj i svakodnevnu zajednicu, a postupnim kretanjem prema petom ciklusu odgojno-obrazovna očekivanja postaju složenija i pretpostavljaju razvoj globalnoga promišljanja orijentiranoga na budućnost da bi se u konačnici kod pojedinca razvila motivacija za življenje održivosti. Krenuvši od pretpostavke da svaki učenik uči i prerađuje iskustva učenja na sebi svojstven način, potrebno je čestim analizama, evaluacijama i samoevaluacijama provjeriti stupanj ostvarenosti ciljeva i razumijevanja sadržaja pa prema postignutim rezultatima oblikovati nastavak poučavanja.

Uz stjecanje znanja i vještina za održivi razvoj učenika treba poticati na izražavanje stavova, na razvoj empatije i tolerancije te na društveno koristan rad. To se lakše postiže radom u skupini, interaktivnim poučavanjem i poticanjem učenika na prezentaciju svojih ideja, čime on spoznaje sebe i svoju okolinu te uči da ima pravo na drukčije promišljanje i stavove. Kod suradničkoga učenja treba uzeti u obzir sklonosti učenika, ali ih valja poticati i na suradnju s ostalim učenicima u razredu.

Učitelj usmjerava učenje i poučavanje osluškujući interese i utvrđujući prethodna znanja i iskustva učenika. Njegova je uloga motivirati učenike za aktivno učenje, za rješavanje problemskih zadataka i za praktično djelovanje. On stvara uvjete za ugodno i prijateljsko ozračje koje je preduvjet za ostvarivanje visokih razina postignuća i kompetencija. Učitelj daje prednost metodama učenja i poučavanja koje potiču učenikovu samostalnost, poduzetnost, empatiju te potiče razvoj organizacijskih sposobnosti i timskoga rada. Kao voditelj i moderator procesa učenja i poučavanja, usmjerava ga uzimajući u obzir individualne potrebe svakoga učenika, njegovu razinu znanja, sklonosti i sposobnosti.

Za učenike s posebnim odgojno-obrazovnim potrebama (učenici s teškoćama i daroviti učenici) učitelji planiraju kurikulum usmjeren na učenika. Osobitosti/teškoće učenika zahtijevaju njima sukladne individualizirane/diferencirane postupke, ciljeve učenja, razinu usvojenosti odgojno-obrazovnog očekivanja, opseg i dubinu sadržaja učenja, strategije i aktivnosti poučavanja kojima se žele ostvariti postavljeni ciljevi te načini vrednovanja i ocjenjivanja ostvarenih postignuća.

U učenju i poučavanju koriste se primjeri iz svakodnevnoga života koji potiču učenika na promišljanje i donošenje osobnih odluka, odnosno zahtijevaju dogovaranje i demokratsko odlučivanje. Na stručnim posjetima gospodarskim subjektima, institucijama i organizacijama koje podržavaju održivi razvoj, a posebno onima koje ga prakticiraju, prikupljaju se materijali i podatci na kojima se može temeljiti proces poučavanja. Također se potiču gostujuća/pozvana predavanja u školama radi unapređivanja suradnje zajednice sa školom.

Informacijska i komunikacijska tehnologija pridonosi zornosti nastave i predočavanju sadržaja koji su teže dostupni neposrednome iskustvu te su vrijedan izvor informacija za izradu učeničkih projekata.

Učenike je potrebno usmjeriti na uočavanje i kritičko prosuđivanje stanja u okolišu i društvu. Uči se na primjerima održivoga razvoja u vlastitoj zajednici, ali i u drugim dijelovima zemlje i svijeta. Škole se posebno potiče da u svoj rad ugrade načela održivosti kako bi učenik u najbližem okružju mogao spoznati važnost očuvanja okoliša i osvijestiti važnost pravednoga pristupa kvaliteti života svih članova društva te kako bi mogao djelovati u skladu s tim spoznajama. Izvanučionička nastava omogućuje neposredno upoznavanje s primjerima dobre prakse u lokalnoj zajednici i društvu. Preporuča se suradnju s muzejima, parkovima prirode, nacionalnim parkovima i sličnim edukacijskim institucijama, kao i obilazak gospodarskih subjekata, institucija i organizacija čije je poslovanje i djelovanje u skladu s načelima održivosti ili odlazak učenika u posjet tijelima lokalne samouprave. Takav način učenja omogućuje im uočavanje utjecaja lokalne politike i gospodarstva na razvoj zajednice usmjeren na održivost na lokalnoj i na državnoj razini.

Međupredmetna tema Održivi razvoj bit će ugrađena u sve odgojno-obrazovne cikluse, u predmetne kurikulume i kurikulum škole. Sve domene međupredmetne teme jednako su važne i u izvedbi procesa učenja i poučavanja osigurat će im se vrijeme potrebno za poučavanje. Vrijeme potrebno za poučavanje ovisi o odgojno-obrazovnome ciklusu i tipu obrazovnoga programa. Uz integraciju međupredmetne teme Održivi razvoj u redovnu nastavu za potpuno ostvarivanje odgojno-obrazovnih ciljeva i očekivanja važni su nastavni dani bez zvona, projektni dani ili tjedni, izvanučionička nastava, izvannastavne aktivnosti i sati razrednika.

Pri sastavljanju skupina u obzir treba uzeti individualne razlike među učenicima, uvažavati njihove potrebe, interese, sklonosti i mogućnosti, a povremenim izmjenama sastava skupina učenici će se poticati na učinkovitiju suradnju. Također, učitelj pri sastavljanju skupina treba razmišljati o kombinaciji onih učeničkih osobina, interesa i mogućnosti koje će pridonijeti kvalitetnomu radu skupine, djelovati motivirajuće na njezin rad i pridonijeti ostvarivanju postavljenoga cilja.

Neka su očekivanja u kurikulumu Održivoga razvoja slična ili se preklapaju s očekivanjima drugih međupredmetnih tema i nastavnih predmeta, što znači da se nekim aktivnostima može istodobno ostvariti više odgojno-obrazovnih očekivanja i ishoda.

F. VREDNOVANJE U MEĐUPREDMETNOJ TEMI

Ostvarenost odgojno-obrazovnih očekivanja u međupredmetnoj temi Održivi razvoj vrednuje se u okviru nastavnih predmeta i u okviru kurikuluma škole. Vrednovanje učeničkoga postignuća unutar nastavnih predmeta usmjereno je prema usvojenim znanjima, razvijenim vještinama i stavovima, u skladu s ciljevima učenja i poučavanja međupredmetne teme. Pri tome je posebno važno da predmetni učitelj pokuša sagledati stvarni svijet učenika te njegovu sposobnost i spremnost na djelovanje u smjeru održivosti te opće i vlastite dobrobiti.

Vrednuje se razvoj:

a) kritičkoga i kreativnoga mišljenja, kojim se sagledava povezanost života na planetu i koje je dovodi do rješavanja problema i usmjereno je budućnosti

b) osjećaja odgovornosti prema okolišu, živome svijetu i budućim generacijama te osjećaja solidarnosti i spremnosti da se pomogne potrebitima u duhu pravednosti i opće dobrobiti

c) odgovarajućih vještina za djelovanje i aktivnoga odnosa prema održivome razvoju i područjima koja obuhvaća.

Ostvarenost očekivanja vrednuje se primjerenim metodama, ovisno o sadržaju i odgojno-obrazovnome ciklusu. U prvom se ciklusu očekivanja odnose na učenikovu obitelj i najbliži okoliš, da bi, sukladno razvoju učenikovih sposobnosti, u višim ciklusima očekivanja postajala sve složenija. Potrebno je uzeti u obzir razvoj individualnih sposobnosti učenika, njegove sklonosti i sudjelovanje u radu u skupini.

U učenju i poučavanju, kao i u vrednovanju ostvarenosti očekivanja međupredmetne teme, učenik je aktivan sudionik. Aktivan je prema samome sebi i vlastitome razvoju i usavršavanju, aktivan je u školi i u kontekstu cjelovitoga pristupa i održivoga djelovanja u svakodnevnome radu svoje škole i aktivan je u lokalnoj zajednici i društvu.

Izvješćivanje o ostvarenim rezultatima učenika provodi se kontinuirano tijekom procesa učenja kao dio vrednovanja za učenje, pri čemu učenici dobivaju povratnu informaciju o napredovanju. Učitelji samostalno odabiru metode (npr. portfolio, učeničke mape, izvješća) kojima će vrednovati ostvarenost predmetnih odgojno-obrazovnih ishoda koji proizlaze iz očekivanja međupredmetne teme Održivi razvoj.

Uz ostvarivanje međupredmetne teme u sklopu različitih nastavnih predmeta, odnosno integrirano, neke se aktivnosti ostvaruju na satima razrednika ili projektno, u sklopu kurikuluma škole. Pri izradi kurikuluma škole valja voditi računa o postojanju mogućnosti za ostvarivanje svih očekivanja međupredmetne teme, opisati uloge razrednika, stručnih suradnika i razrednih vijeća u ostvarivanju očekivanja međupredmetne teme Održivi razvoj kao i u vrednovanju i izvješćivanju. O učeničkim postignućima i ostvarenosti odgojno-obrazovnih očekivanja na kraju odgojno-obrazovnog ciklusa, škole su dužne izvijestiti učenike i njihove roditelje, a sam način izvješćivanja autonomna je odluka svake škole i regulira se kurikulumom škole.

Ostvarenost odgojno-obrazovnih očekivanja može se pratiti i provjeravati i vanjskim vrednovanjem na kraju pojedinih odgojno-obrazovnih ciklusa.